### Beslutningstema

Det skal besluttes, om der skal gives landzonetilladelse til opførelse af fritliggende gyllebeholder med teltoverdækning og en jordvold på matrikel nr. 3 Mårbæk, [adresse].

### Sagsfremstilling

Forvaltningen har modtaget en henvendelse fra en nabo til matrikel nr. 3 Mårbæk, [adresse].

Den 12. marts 2024 blev naboerne orienteret om udkast til landzonetilladelse til opførelse af gyllebeholder med teltoverdækning og en jordvold.

Gyllebeholderen har en størrelse på 3.960 m3 og opføres i grå betonelementer og teltoverdækningen bliver i grå fast PVC-overdækning.

Kanten af gyllebeholderen opføres i en højde på 3,25 m over terræn. Den samlede højde med teltoverdækning bliver ca. 9,4 m.

Placeringen er valgt ud fra, at gyllebeholderen vil være beliggende centralt i forhold til de ca. 100 ha. landbrugsjord, som gyllen skal udspredes på. (Se bilag 2).

Desuden er gyllebeholderen placeret i tilknytning til en eksisterende gyllebeholder og møddingsplads. (Se bilag 1).

Der er allerede en kørevej ind til gyllebeholderen.

Gyllebeholderen sløres med en beplantning, og gyllebeholderen vil ikke medføre væsentlig negativ påvirkning af området, idet der ud over opførelsen af gyllebeholderen ikke sker ændringer i arealanvendelsen.

Jordvolden vil blive etableret af overskudsjord fra udgravningen til gyllebeholderen. Jordvolden skal placeres rundt om møddingspladsen og fungere som en støttevold rundt om møddingspladsen for at sikre, at der ikke sker udskridning af L-elementerne som er rundt om møddingspladsen. Volden får en højde på ca. 1,5 m og vil blive dækket af planter og buske.

I landzone må der ikke uden tilladelse fra Kommunen foretages udstykning, opføres ny bebyggelse eller ske ændring i anvendelsen af bestående bebyggelse og ubebyggede arealer, jf. planlovens § 35, stk. 1.

Vi kan ikke udtale os om naboens ejendom falder i værdi, da det er hensyn som ikke varetages efter landzonereglerne.

Følgende er vedlagt som bilag:

* Indsigelse fra nabo, Tobias Lund
* Bilag 1: Kort over placering af gyllebeholder i forhold til nabo
* Bilag 2: Kort over udspredningsareal

### Lovgrundlag

Planloven

### Indstilling Fagchefen for Plan og Udvikling indstiller,

|  |  |
| --- | --- |
| at | der gives landzonetilladelse til opførelse af fritliggende gyllebeholder med teltoverdækning og en jordvold på matrikel nr. 3 Mårbæk, [adresse]. |

### Beslutning

Indstillingen godkendt.